Avainsanat

Tiivistelmä



Avainsanat

1. Henkilöiden vapaa liikkuvuus – Sijoittautumisvapaus – Työntekijät – Tutkintotodistusten ja muiden muodollista kelpoisuutta osoittavien asiakirjojen tunnustaminen – Direktiivien 89/48 ja 92/51 soveltamisala

(Neuvoston direktiivin 89/48 3 artiklan ensimmäisen kohdan b alakohta ja neuvoston direktiivi 92/51)

2. Henkilöiden vapaa liikkuvuus – Sijoittautumisvapaus – Työntekijät – Vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustaminen – Direktiivi 89/48

(Neuvoston direktiivin 89/48 4 artiklan 1 kohdan kolmas alakohta)

Tiivistelmä

1. Vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä annettua direktiiviä 89/48 täydentävästä ammatillisen koulutuksen tunnustamista koskevasta toisesta yleisestä järjestelmästä annettua direktiiviä 92/51, sellaisena kuin se on muutettuna samoin kuin direktiivi 89/48 direktiivillä 2001/19, ei sovelleta hakijaan, joka vetoaa ”Bachelor of Arts in Fine Arts Valuation” -tutkintotodistuksen kaltaiseen pätevyyteen ja joka haluaa harjoittaa julkisessa huutokaupassa tapahtuvan irtaimen vapaaehtoisen myynnin johtajan ammattia jäsenvaltiossa, jossa tämän ammatin harjoittaminen edellyttää direktiivissä 89/48 tarkoitetun tutkinnon suorittamista.

Sitä vastoin tällaiseen hakijaan voidaan soveltaa tätä viimeksi mainittua direktiiviä ja erityisesti sen 3 artiklan ensimmäisen kohdan b alakohtaa, jos julkisessa huutokaupassa tapahtuvan irtaimen vapaaehtoisen myynnin johtajan ammatti siinä jäsenvaltiossa, jossa kyseinen hakija on saanut pätevyyden, johon hän vetoaa, ei ole tämän direktiivin 1 artiklan c alakohdassa tarkoitettu säännelty ammatti. Ennakkoratkaisua pyytäneen tuomioistuimen tehtävänä on tarvittaessa määrittää, onko kyseessä tällainen tilanne.

(ks. 49 kohta ja tuomiolauselman 1 kohta)

2. Jotta voidaan poiketa hakijalla olevaa vapaata valintaoikeutta koskevasta periaatteesta sopeutumisajan ja kelpoisuuskokeen välillä, vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä annetun direktiivin 89/48, sellaisena kuin se on muutettuna direktiivillä 2001/19, 4 artiklan 1 kohdan kolmannessa alakohdassa asetetaan jäsenvaltioille kaksi kumulatiivista edellytystä, jotta nämä viimeksi mainitut voivat valita korvaavan toimenpiteen. Yhtäältä kyseessä on oltava sellainen ammatti, jonka harjoittaminen edellyttää kansallisen lainsäädännön tarkkaa tuntemusta. Toisaalta kyseisen ammattitoiminnan olennaisena ja pysyvänä osana on oltava kansallista lainsäädäntöä koskeva neuvonta tai avustaminen.

Ensimmäisen edellytyksen osalta ammatissa, johon pääsy edellyttää vähintään kaksivuotisiin opintoihin perustuvan oikeustieteellisen tutkinnon suorittamista, on kyse ammatista, jonka harjoittamisen voidaan olettaa edellyttävän kansallisen lainsäädännön tarkkaa tuntemusta mainitussa säännöksessä tarkoitetulla tavalla.

Toisen edellytyksen osalta välttämätöntä tämän säännöksen soveltamiseksi ei ole, että kyseinen ammattitoiminta edellyttää kansallista lainsäädäntöä kokonaisuudessaan koskevaa neuvontaa tai avustamista; riittävää on, että ammattitoiminta koskee yhtä erityisaluetta ja että kyse on olennaisesta ja pysyvästä mainitun ammattitoiminnan osasta. Tässä yhteydessä on tarpeen viitata erityisesti kyseisen ammatin tavanomaiseen käytäntöön.

(ks. 53 ja 60 kohta sekä tuomiolauselman 2 kohta)